ועדת הכלכלה, כנסת 18, פרוטוקול מספר 30, 2009-06-17 09:30

אופיר אקוניס: יש קטעים של הכביש שרכבים נוסעים בצד שמאל באיטיות מדהימה.

אופיר אקוניס: אין שם אכיפה על הדבר הזה.

אופיר אקוניס: זה דבר שהוא בלתי נסבל.

אופיר אקוניס: אגב, האם זה דבר שנאכף?

אופיר אקוניס: נסיעות בצד שמאל במהירות אפסית.

אופיר אקוניס: יש בכלל אכיפה על הדבר הזה?

אופיר אקוניס: זה דבר שמטריד אותי כל בוקר, מישהו נוסע בצד שמאל ונוסע בשלווה סטואית.

אבי בן-חמו: ביקשתי שיעבירו לי את תקנות התעבורה.

אופיר אקוניס: אני חושב שאין בכלל מודעות לנושא הזה.

אופיר אקוניס: לומדים את זה בתיאוריה ואז שוכחים מזה.

אופיר אקוניס: קבלו, חכה, תכף נדבר על המשאיות.

אופיר אקוניס: חבל שחבר הכנסת פינס לא נמצא פה, יש לו הצעת חוק שבין 07:00 לשעה 10:00 תיאסר נסיעת משאיות גם בכביש 1 וגם בכביש 443 והייתי רוצה לשמוע את עמדתך.

אבי בן-חמו: הרבה פעמים יש טענות שאנחנו לא אוכפים את כל העבירות.

אבי בן-חמו: הנה תקנות התעבורה.

אבי בן-חמו: אני רוצה לשאול אותך שאלה: האם אפשר לעשות את כל זה עם 120 ניידות?

אבי בן-חמו: מישהו מעלה בדעתו שאני אעשה את זה עם 120 ניידות?

אבי בן-חמו: תראה כמה סעיפים יש פה.

אבי בן-חמו: ועדת שיינין קבעה שאני אמור לקבל 450 ניידות למשמרת.

אופיר אקוניס: אני מקווה שזה לא כולל תקנות מנדטוריות.

אבי בן-חמו: לא, זה מעודכן.

חוה ראובני: יש שם דברים שנכתבו בשנות ה-20.

אבי בן-חמו: במציאות כפי שהיא היום, שמול אוסף כזה של תקנות תעבורה – אגב, כל חוק שמופיע פה דנו בו.

אבי בן-חמו: אני לא מסוגל לעשות את זה עם 120 ניידות.

אבי בן-חמו: לכן אני צריך לעשות תיעדוף.

אבי בן-חמו: בתיעדוף שהגדרנו לעצמנו, מול 120 ניידות, כדי להיאבק בעבירות שגורמות לתאונות דרכים, אני משקיע בעיקר ב-3 קבוצות של עבירות.

אבי בן-חמו: אני משקיע בעבירות שגורמות לתאונות דרכים, אני משקיע בעבירות שגורמות לחומרה לתאונות דרכים, כמו חגורות בטיחות.

אבי בן-חמו: חגורת בטיחות זאת לא עבירה שגורמת לתאונת דרכים.

אבי בן-חמו: ניקח לדוגמה את התאונה בכניסה לחיפה שבה נפגעו 4 צעירים.

אבי בן-חמו: שניים שנסעו מלפנים היו חגורים ונפצעו קל והשניים שישבו מאחור ולא חגרו חגורות בטיחות עפו מהאוטו ונהרגו.

אבי בן-חמו: ברור לנו מה המשמעות של חגורות בטיחות.

אבי בן-חמו: עבירה של שכרות, למשל, זאת עבירה שגורמת לתאונות דרכים.

אבי בן-חמו: עבירה של מהירות גורמת לתאונת דרכים.

אבי בן-חמו: ישנה עבירה שלישית שאנחנו אוכפים וזאת עבירה של בריונות.

אבי בן-חמו: אלה אותן עבירות כמו נסיעה על השול בזמן פקקים.

אופיר אקוניס: זה נאכף?

אבי בן-חמו: זה נאכף בכמות גדולה מאוד.

אופיר אקוניס: אני לא רואה את זה נאכף, אני רואה את זה מתבצע.

אופיר אקוניס: אני חייב להגיד לך, לפעמים אני נתקע במחנה עופר עד המחסום ואני עומד במסלול הימני והשמאלי ואז מישהו מהגיע מהצד.

אופיר אקוניס: אני לא רואה בסוף שוטר שעוצר אותו.

אבי בן-חמו: תיסע בואדי ערה אתה תראה שבכביש מהתענכים לכיוון צומת אום אל פחם, בגלל הבעייתיות שם, אנחנו אוכפים קבוע.

אבי בן-חמו: קח בחגים את הירידות מכביש 6.

לאה ורון: אני בת עפולה וכמעט בכל חג אנחנו נוסעים מירושלים לעפולה - - -

אבי בן-חמו: יש שם אכיפה של אופנועים באופן קבוע.

אבי בן-חמו: תבואי, אני אראה לך את הדוחות שעשינו במקום הזה.

אבי בן-חמו: אני חוזר למה שאמרתי קודם.

אבי בן-חמו: יש לי 120 ניידות.

אופיר אקוניס: סליחה, אני מקריא מהחלטת הממשלה שמספרה 3917, מיום 17.7.2005, בממשלת אריאל שרון.

אופיר אקוניס: הם כותבים כל מיני דברים בנושא התכנית הלאומית הרב שנתית לבטיחות בדרכים ובין היתר נאמר: "לחזק את אימוצו של דוח שיינין, לחזק את משטרת התנועה כגורם מרכזי אשר יביא לשינוי התנהגות משמעותי בכבישים, זאת באמצעות הגדלת מספר הניידות במשמרת שיוצבו לכבישי הארץ ל-450 ניידות, כדי ליצור נוכחות מאסיבית בעיקר בעורקים הראשיים".

אופיר אקוניס: בעצם אתה אומר שההחלטה הזאת לא מבוצעת.

אופיר אקוניס: בלשון המעטה לא מבוצעת.

אבי בן-חמו: אני עומד על 120 ניידות.

אופיר אקוניס: החלטת הממשלה מדברת על 450 ניידות.

אופיר אקוניס: אגב, האם הסיבה היא תקציבית?

אבי בן-חמו: הסיבה היא תקציבית.

אבי בן-חמו: אני אימצתי את ועדת שיינין במלואה.

אבי בן-חמו: את התפוקות אני אימצתי, את התשומות אף אחד לא אימץ.

אבי בן-חמו: למשל, היעד שלנו היה לרדת ב-6% בהרוגים כל שנה, כמו שוועדת שיינין קבעה.

אבי בן-חמו: היעד שאני מציב לאנשים שלי הוא שביחס ל-2006 אנחנו צריכים לרדת ב-18% בהרוגים.

אבי בן-חמו: זה היעד שאני מציב.

אבי בן-חמו: אני מציב את היעד הזה באומץ מול האנשים שלי.

אבי בן-חמו: ברור לי לחלוטין שאם אני לא אעמוד בו זה כישלון שלי.

אבי בן-חמו: הרבה שואלים אותי למה אני עושה את זה כי הרי לא קיבלתי את התשומות.

אבי בן-חמו: לשמחתי הרבה, נכון לעכשיו, אנחנו עומדים ביעד הזה.

אבי בן-חמו: אני רוצה להסביר דבר אחד.

אבי בן-חמו: אין סיכוי שיחול איזה שינוי.

אבי בן-חמו: מה שיכול לחולל את השינוי האמיתי ולצמצם את כמות ההורגים ואת הקטל הנוראי בדרכים זה תוספת של ניידות והגדלה של א3, שלא נתקין רק 60 מצלמות ושנתחיל את א3 עם 300 ו-400 מצלמות.

אבי בן-חמו: בשיחה שהיתה לי עם שר התחבורה הוא התחייב שמירב הכסף שהרשות תקבל יעבור לאכיפה.

אבי בן-חמו: אני מקווה שהדברים ימומשו כי נכון להיום, לפי מה שמתוכנן בתקציב, אני אמור לקבל 65 מיליון שקל מתוך כ-400 מיליון או 350 מיליון שהרשות מקבלת.

אבי בן-חמו: ברור לי שעם 65 מיליון – אני כבר אומר, כי אנחנו נחזור לזה: עם 65 מיליון, המשמעות היא קיצוץ של עוד 40 ניידות, נרד ל-80 ניידות.

אבי בן-חמו: אם נקבל 65 מיליון שקל בלבד, לא נוכל להעסיק את 200 הסטודנטים מהפרויקט של מופז ונצטרך להפסיק את פעילותם.

אבי בן-חמו: לכן, ברור לחלוטין שלרדת מתקציב של 160 מיליון שקלים, כפי שקבעה ועדת שיינין, לתקציב של 65 מיליון שקל, נשב פה בשנה הבאה ונבכה הרבה יותר.

אופיר אקוניס: תכף נשמע התייחסות של האוצר.

אמנון כהן: אני חושב שאתם עושים עבודה מצוינת בכלים שבידכם.

אמנון כהן: אבל אני מודאג, אדוני היושב-ראש כי הפרויקט של א3 ייכנס רק בתחילת 2010.

אמנון כהן: עד אז אנחנו צריכים להתפלל עוד יותר חזק שלא יקרו דברים.

אמנון כהן: זה מדאיג כי אנחנו רואים את הקטל בדרכים.

אמנון כהן: נושא נוסף שעליו דיברתי גם עם השר לביטחון פנים.

אמנון כהן: אנחנו מחפשים אלמנט הרתעתי.

אמנון כהן: אמרת שאין לכם מספיק ניידות.

אמנון כהן: האם חשבתם על רעיון שבשעות הלחץ בבקרים ובשעות אחר הצהריים, כאשר הציבור יוצא לעבודה או חוזר מהעבודה, יצאו כל הניידות של הקצינים מהתחנות, להציב אותם בתורנות כזאת או אחרת.

אמנון כהן: בין השעות 07:00 עד 09:00 כולם יוצאים לכביש.

אמנון כהן: האם הנושא הזה נבחן?

אמנון כהן: במשרדים יישארו רק תורנים.

אמנון כהן: למעשה זה יהיה אלמנט הרתעתי.

אמנון כהן: עצם זה שהם יהיו נוכחים במקום, אנשים יורידו את הרגל מהגז.

אמנון כהן: האם הנושא הזה נבחן?

אמנון כהן: אתה אומר שיש 120 ניידות וחסרים לכם אנשים.

אופיר אקוניס: הוא גם מתריע בפני ירידה במספר הניידות.

אופיר אקוניס: בגלל היבטים תקציביים תהיה גם ירידה.

אמנון כהן: נחכה שהנושא הזה יגיע לוועדת הכספים ונבקש משר התחבורה ומשר הפנים לתת מענה לכל הנושאים הללו כי מדובר בחיי אדם.

אמנון כהן: אנחנו יודעים שבתאונות דרכים נהרגו יותר אנשים מאשר במלחמות ישראל.

אמנון כהן: אדוני היושב ראש, אנחנו צריכים לתת להם את כל הכלים, לאשר להם את כל החקיקות שהם זקוקים להם מבחינת המכשור.

אמנון כהן: הרי מכשור חוסך המון כוח אדם.

אמנון כהן: אולי אפשר להקדים את זה לא לחכות לתחילת שנת 2010.

אמנון כהן: מה מעכב?

אמנון כהן: למה אי אפשר לגמור את הסיפור הזה תוך חודשיים ולהכניס אותו לקראת חופשת הקיץ.

אופיר אקוניס: האם בחופשה תהיה אכיפה יותר מוגברת?

אבי בן-חמו: אגב, יש לנו תכנית שעובדת ביוני.

אופיר אקוניס: האם תהיה אכיפה מוגברת כאשר הציבור יוצא לחופשה?

אבי בן-חמו: אגב, מאפייני יולי אוגוסט שונים לחלוטין מכמה סיבות: אל"ף, אנשים בחופשה, בי"ת, ריבוי אנשים ברכב ולכן כמות ההרוגים בתאונות עולה.

אבי בן-חמו: גימ"ל, אנשים נוסעים לטייל באזורים שהם לא מספיק מכירים.

אבי בן-חמו: שלושת המאפיינים האלה יוצרים איום לא קטן.

אבי בן-חמו: לכן בקיץ אנחנו נערכים.

אבי בן-חמו: יש לנו פקודה מסודרת.

אבי בן-חמו: כרגע אנחנו מסיימים מבצע של חודש יוני, שהיה מבצע גדול מאוד.

אבי בן-חמו: הוספנו לתוכו 50 כלי רכב שכורים כניידות מוסוות, מתוך תקציב שהרשות נתנה לנו.

אבי בן-חמו: ביולי אוגוסט יש מבצע גדול מאוד.

אבי בן-חמו: בכלל, אני מזמין את הוועדה לביקור.

אבי בן-חמו: זה לא המקום להציג כאן את כל הדברים.

אופיר אקוניס: נשמח לבוא לקראת הקיץ.

אופיר אקוניס: רציתי לשאול לגבי הניידות המוסוות.

אופיר אקוניס: תרשה לי להמר שהן כן נועדו לתת קנסות כי אין פה אפקט של הרתעה.

אופיר אקוניס: אם הניידת היא מוסווית אז איפה אפקט ההתרעה לציבור?

אופיר אקוניס: רואים ניידת אז מייד מאטים, זה דבר מאוד אנושי.

אופיר אקוניס: אני מבין שהקרטונים לא עבדו?

אבי בן-חמו: הם לא עבדו כי אנחנו מדינה קטנה.

אבי בן-חמו: מה שאתה אומר זה לא מדויק לחלוטין.

אבי בן-חמו: ראשית, ישנו מחקר של הטכניון לגבי ההשפעות של אכיפה גלויה וסמויות ומה צריך להיות התמהיל בתא שטח בין החלק הסמוי לחלק הגלוי.

אבי בן-חמו: היתרונות ההרתעתיים של האכיפה הסמויה הם אדירים.

אבי בן-חמו: לדוגמה, ניקח לדוגמה את כביש 65 מעפולה עד לצומת גולני.

אבי בן-חמו: זה כביש קטלני מאוד, במיוחד בקטע מנהורה עד לדבורייה.

אבי בן-חמו: אחרי שהאזרח עבר את הניידת הוא נותן יותר גז.

אבי בן-חמו: ברגע שהוא נוסע על הכביש הזה ופתאום משום מקום מישהו שם את הכחול ומוציא לו שלט עצור זה גורם לנהג לפחד.

אבי בן-חמו: אנחנו לוקחים רכבים מכמה סוגים והנהג לא יודע מי יוציא לו את השלט.

אבי בן-חמו: בחלק הזה צריך להיות תמהיל נכון בין גלוי לבין סמוי.

אבי בן-חמו: היתרון של הסמוי הוא שגם כשהוא איננו בזירה, הילת ההרתעה נמשכת.

אבי בן-חמו: לגבי כביש 1.

אבי בן-חמו: בזמנו היתה הצעה, שקודמה על-ידי השר גדעון עזרא והשר מופז, לגבי סגירה של כביש 1 בשעות מסוימות כדי לאפשר לתנועה להגיע לירושלים ולא לאפשר תנועה של משאיות.

אבי בן-חמו: הסיפור הזה נפל משלוש סיבות עיקריות.

אבי בן-חמו: סיבה ראשונה, שצריך להכין למשאיות האלה חניון למשאיות לפני העלייה לירושלים.

אבי בן-חמו: אם אני קובע שאסור לנוע בין השעות 06:00 עד 09:00 והוא הגיע 08:45, אם אני לא אמצא לו מקום לחנות הוא יעמוד על הכביש ואז הסכנה גדולה יותר.

אבי בן-חמו: לכן ביקשנו להכין חניונים.

אבי בן-חמו: אגב, היתה הצעה שיתנו את החניונים האלה במכרז ואנשים יפעילו שם קיוסק ושיהיו שם שירותים.

אבי בן-חמו: עוד לא הצליחו להתארגן לעניין הזה.

אופיר אקוניס: הם יוכלו לעמוד בחניונים של האוטובוסים.

אבי בן-חמו: אתה לא יכול לשים חניון על כביש 1.

אבי בן-חמו: ליד שפירים עושים נתיב מהיר ושמים את החניון באמצע הציר כדי שאנשים יחנו וייסעו באוטובוסים.

אבי בן-חמו: צריך לעשות חניון לפני שער הגיא ולאפשר ירידה לחניון.

אבי בן-חמו: ברגע שיהיה מותר, הוא יעלה חזרה על הכביש וייסע.

אבי בן-חמו: דבר שני, כתוצאה מזה שעדיין לא הסתיימה בניית הכביש שמחבר את היציאה האחורית של מודיעין ל-431, כל המשאיות יעברו ל-443.

אבי בן-חמו: אז יהיה שם ברוך וראש עירית מודיעין, בצדק, יעלה טענה.

אבי בן-חמו: סיבה שלישית היא התנגדות של איגוד המובילים.

אבי בן-חמו: כמשטרה תמכנו ברעיון ובתנאי שיעמידו חניון כדי שלא יעמדו משאיות על הכביש.

אבי בן-חמו: בכביש 431 עומדת להיפתר הבעיה של היציאה ממודיעין.

אבי בן-חמו: ברגע ששני הדברים האלה ייפתרו אין שום מניעה לעשות את זה.

אבי בן-חמו: אגב, גם במציאות יקרה שהנהגים יתאימו עצמם לשעות ויגיעו או יותר מוקדם או יותר מאוחר.

אבי בן-חמו: כמשטרה אנחנו לא מתנגדים, אנחנו בעד ובתנאי שיהיה חניון מוסדר שיאפשר למשאיות לעמוד.

אופיר אקוניס: תודה רבה לך.

אופיר אקוניס: אני רוצה לפתוח את הדיון.

אופיר אקוניס: גבי ברוש מעמותת אור ירוק, בבקשה.

גבי ברוש: בוקר טוב.

גבי ברוש: העמותה מברכת על הדיון הזה.

גבי ברוש: היא רואה בו נושא מאוד חשוב.

גבי ברוש: עצם העובדה שאנשים מתכנסים פה ומעלים את הבעיה הזאת במקום הזה, זאת ברכה.

גבי ברוש: אני מחזיק בידי דוח של הרשות האירופית לבטיחות בדרכים, שהוא עדכני ל-2007 והוא מכיל את כל מדיניות האיחוד האירופי ומתייחס לכל הסוגיה של האכיפה האלקטרונית, עם עובדות ותוצאות מאוד מאוד משמעותיות.

גבי ברוש: אבי דיבר על צרפת ועל הולנד.

גבי ברוש: בקטעים האלה אנחנו לא צריכים להוביל פיילוט.

גבי ברוש: זה ברור מאוד שהנושא הזה, ובעיקר נושא המהירות, הוא קריטי והוא דומיננטי מאוד על חומרת התוצאה של התאונות.

גבי ברוש: גם אבי וגם הגופים שאחראים על הנושאים האלה מזהים שלמהירות יש השפעה קריטית וצריך להעמיד כלים כדי להקטין את מהירות הנסיעה במדינת ישראל.

גבי ברוש: אבי ציין ששליש מהמצלמות שצריכות להיכנס יהיו ברמזורים ושני שליש יאכפו בנושא המהירות.

גבי ברוש: זאת בערך היחסיות שאני חושב שהיא נכונה והיא לקוחה ממקומות שבהם הוכח שהקצאת המשאבים צריכה להיות בהתאם לראייה הזאת.

גבי ברוש: אני רוצה לתת לכם שתי דוגמאות.

גבי ברוש: אני אשאיר לכם את הדוח.

גבי ברוש: הזכרתם את צרפת בצרפת נרשמה ירידה של 10 קמ"ש במהירות כלי רכב, שמשמעותה ירידה בחריגה מ-35% ל-20%.

גבי ברוש: המשמעות היא שאם בצרפת היתה מהירות חורגת ב-35%, כתוצאה מאכיפה אלקטרונית המהירות ירדה שם ב-10 קמ"ש.

גבי ברוש: זה מאוד משמעותי.

גבי ברוש: מדובר פה על צרפת הגדולה ועל מספר הרבה יותר גדול של רכבים.

גבי ברוש: בסוף התכנית מדובר על הצבת 1,500 מצלמות בכל צרפת.

גבי ברוש: הם הצליחו להגיע לתוצאה מאוד משמעותית.

גבי ברוש: אתן לכם דוגמה מהולנד.

גבי ברוש: בשנת 2005 נרשמו כמעט 11 מיליון דוחות אוטומטיים על ידי מצלמות.

גבי ברוש: 85% מהם שולמו מיידית לאחר קבלת הדוח ו-5% נוספים לאחר הודעה שנייה.

גבי ברוש: זאת אומרת, יש פה אפקטיביות ויש פה הליכה לכיוון של מאסה קריטית של כמות אזרחים שמקבלים דוחות בזמן קרוב מאוד לביצוע העבירה, בביצוע תשלום.

גבי ברוש: המאסה הקריטית הזאת יוצרת מודעות בציבור של הורדת מהירות.

גבי ברוש: בנושא הזה עמדתה של אור ירוק היא, לקדם ככל שאפשר ולהצביע על המשוכות שלא מצליחות ליצור את הדבר הזה.

גבי ברוש: אדוני היושב-ראש, הקראת את החלטת הממשלה מיולי 2005.

גבי ברוש: אני חושב שהדעת לא סובלת את הנושא הזה, בהתחשב במספר ההרוגים כתוצאה מההתנהלות בכבישים בארץ.

גבי ברוש: אני חושב שאנחנו צריכים לצאת מפה - - -

אופיר אקוניס: רק כדי לתת את המשך ההחלטה, ההחלטה מדברת גם על שימוש בטכנולוגיה מתקדמת במאבק בתאונות הדרכים.

אופיר אקוניס: להקים מערך שיהיה מורכב מ-300 מצלמות וידאו דיגיטאליות, 200 מהירות ו-100 מצלמות רמזור.

אופיר אקוניס: אנחנו רואים שזה כן בא לידי מימוש.

אופיר אקוניס: ב-2007 יש אישרור של ההחלטה מ-2005 בעניין המצלמות האלקטרוניות.

גבי ברוש: בעניין הניידות אין כלום.

אופיר אקוניס: אני אבקש מנציג האוצר להתייחס לעניין.

גבי ברוש: אני גם חושב שלא נכון שראש אגף התנועה ומשטרת ישראל יובילו את הנושא הזה.

גבי ברוש: אני חושב שהוא הגוף המבצע והוא אחראי לבעיות מקצועיות כאלה ואחריות.

גבי ברוש: מי שצריך לדחוף את ההחלטות האלה – הוא לא צריך לשאת את הדגל בראש המחנה.

גבי ברוש: יש גופים שאחראים לנושא הזה והדבר הזה הוא בדמנו ובחיינו.

לאה ורון: לאיזה גופים אתה מתכוון?

גבי ברוש: משרד התחבורה, המשרד לביטחון פנים.

גבי ברוש: זה מוגדר בהחלטת הממשלה ובוועדת שיינין, לכל אחד יש תחומי אחריות.

גבי ברוש: בסופו של דבר, אנחנו צריכים שהדבר יתקדם.

גבי ברוש: אני חושב שאם אנחנו מזהים נכון, זאת בעיה תקציבית.

גבי ברוש: אני מקווה שיימצא התקציב, הנושא הזה ייכנס לעבודה ויצעד את הצעד הראשון שלו.

גבי ברוש: באמת אנחנו מדברים שנים על נושא של פיילוט של 60, אחרי זה יורדים ל-20.

גבי ברוש: ראיתי אתמול ב"כלכליסט" שבסוף השנה הזאת, לקראת תחילת 2010 כן יעבדו על פיילוט של 60.

גבי ברוש: צריך לקחת את זה כנושא מועדף וחשוב, שבאמת עולה לנו בחיים ובדמים.

אופיר אקוניס: מר יאיר אידר, נציג האוצר, בבקשה.

אופיר אקוניס: הייתי מבקש ממך להתייחס לאי ביצוע החלטת הממשלה.

יאיר אידר: אני אתחיל בסקירה קצרה בסוגיית התקציב.

יאיר אידר: תקציב המשרד לביטחון פנים עומד על כ-10 מיליארד שקלים וב-2010 קצת פחות מזה.

יאיר אידר: תקציב הרשות הלאומית לבטיחות בדרכים, שרלוונטי לסוגיית המשטרה, שהיא לא תקציב לפיתוח, עומד על כ-180 מיליון שקלים ב-2009.

יאיר אידר: נכון אמר ניצב בו-חמו, שיותר משליש מהתקציב הזה מופנה למשטרה.

יאיר אידר: כאן צריך להיכנס לסוגיית סדרי העדיפויות בחלוקת התקציב, אם מהמשרד לביטחון פנים ואם מתקציב הרשות הלאומית לבטיחות בדרכים.

יאיר אידר: ככל הידוע לי, התקציב המיועד של הרשות הלאומית לבטיחות בדרכים למשטרה, אמור לכלול גם את נושא הניידות וגם את הנושא של המצלמות האלקטרוניות.

יאיר אידר: הרשות הלאומית לביטחון בדרכים יכולים לשחק בתוך התקציב ולהחליט כמה הולך למשטרה.

יאיר אידר: ברגע זה הסיכום בין כל הגופים, וזה הסיכום שאנחנו פועלים לאורו, אמור לכלול את כל המרכיבים שאמרתי.

יאיר אידר: יש לתהות, לאור הדברים של אבי בן-חמו, למה נתפס שהרשות הלאומית לבטיחות בדרכים צריכה לממן את כל פעילות האכיפה של משטרת ישראל?

יאיר אידר: הוא אומר שזאת קורלציה של אחד לאחד.

יאיר אידר: אם נוריד תקציב ברשות הלאומית לבטיחות בדרכים אז בעצם נוריד ניידות.

יאיר אידר: אני לא בטוח שהדבר הזה הוא בהתאם להחלטות הממשלה.

יאיר אידר: אני לא מכיר יותר מידי את דוח שיינין אבל זאת בעצם הסוגיה התקציבית של כל הנושא.

אופיר אקוניס: אגב, אין ביטול של החלטת הממשלה להגדיל את מספר הניידות ל-450.

אופיר אקוניס: יש המשכיות של החלטות ממשלה בהרבה נושאים, גם בנושאים מדיניים, גם בנושאים כלכליים, אלא אם כן יש שינוי מוחלט.

יאיר אידר: אני לא אומר שיש ביטול.

אופיר אקוניס: לצערי, לפי מה שאומר ניצב בן-חמו, יש ביטול.

אופיר אקוניס: יש אי-ביצוע.

יאיר אידר: אני לא יודע מאיזה תקציב זה היה אמור לבוא.

יאיר אידר: כמו שאמרתי, יש פה שני תקציבים רלוונטיים.

יאיר אידר: יש את תקציב המשרד לביטחון פנים, שיש לו היקפים יותר גדולים מתקציב הרשות הלאומית לבטיחות בדרכים.

יאיר אידר: כמו שאמרתי, גם לא בטוח באחריות מי.

יאיר אידר: לפחות אמרתי את דעתי, צריך לקחת תחת חסותו ניידות אכיפה של מדינת ישראל.

אבי בן-חמו: אני בקיא בתקציב משטרת ישראל.

אבי בן-חמו: אין שם סעיף אחד לגמישות.

אבי בן-חמו: הכול מתואם איתכם עד לשקל האחרון, כולל זה שמשטרת ישראל עומדת היום על סף קריסה בנושא של מכשירי קשר.

אבי בן-חמו: אם לא ניכנס לקשר דיגיטאלי בעוד כמה חודשים - - -

אופיר אקוניס: בעצם אתה אומר שסדר העדיפויות של המשטרה נקבע על-ידי האוצר?

אבי בן-חמו: כשמציגים לנו את תקציב משטרת ישראל, הכול סגור מול האוצר סעיף לסעיף.

אבי בן-חמו: האוצר יודע שאין מקום להזרים כספים.

אבי בן-חמו: דבר שני.

אבי בן-חמו: לא יכול להיות מצב שמקצצים 200 מיליון שקל מתקציב הרשות הלאומית לבטיחות בדרכים, מורידים להם מ-550 מיליון ל-350 מיליון.

אבי בן-חמו: שמעתי עכשיו שמוסיפים להם עוד 50 מיליון אבל קיצוץ ה"פלט" גם חל עליהם, אז אני לא יודע מה נשאר מה- 50 מיליון.

אבי בן-חמו: מורידים 200 מיליון שקל וצובעים 220 מיליון מתוך ה-350 מיליון, שהם הולכים רק לתשתיות ואז נשארו כמה שאריות שאותן צריכים לחלק לכולם.

אבי בן-חמו: אין, אי-אפשר.

אבי בן-חמו: הרשות לא מממנת את משטרת ישראל.

אבי בן-חמו: 90% מאגף תקציב משטרת התנועה בא ממשטרת ישראל.

אבי בן-חמו: ברגע שאני לא מקבל את הכסף הזה - אלה שוטרים שמומנו עד היום על-ידי הרשות.

אבי בן-חמו: אם הרשות לא תעביר לי את הכסף, אני אומר שלום לשוטרים ושולח אותם הביתה.

אבי בן-חמו: זאת המשמעות של הדבר.

יאיר אידר: בהמשך למה שאתה אומר, הקיצוץ הזה הוא פרי של החלטת שר התחבורה שאול מופז.

יאיר אידר: אנחנו יודעים שכל זה נעשה בסיכום, לרבות העובדה שהרשות הלאומית לבטיחות בדרכים קיבלה את היכולת להסיט תקציבים מהפיתוח השוטף במיוחד לדברים מעין זה.

אבי בן-חמו: לא מהתשתיות.

אבי בן-חמו: השר מופז ביקש בישיבת הממשלה, בתאום איתי, שהוא מוכן להסיט 220 לטובת האכיפה ואתם לא אישרתם.

אבי בן-חמו: יעיד פה חברי מהרשות הלאומית לבטיחות בדרכים, יובל פרידמן, שהם הסיטו עוד כספים לקראת 2009 ויכולים אפילו עוד קצת יותר.

יאיר אידר: אני רוצה לומר שכל הקיצוץ נעשה בסיכום.

יאיר אידר: בניגוד למה שנאמר פה על תקציב משטרת ישראל, דווקא הרשות הלאומית לבטיחות בדרכים מקבלת יד חופשית בקביעת סדרי העדיפויות שלה ואם היא תבחר להגדיל את חלקה במשטרה, היא יכולה לעשות כן.

אופיר אקוניס: מר אדלר, מאנשים באדום, בבקשה.

יעקב אדלר: שמי ד"ר אדלר.

יעקב אדלר: עסקתי עשרות שנים בטיפול בנפגעים בתאונות דרכים, כמנהל חדר המיון בבית חולים שערי צדק.

יעקב אדלר: הייתי בין היוזמים של חגורות בטיחות.

יעקב אדלר: אני עוסק בלימוד הנושא הזה.

יעקב אדלר: אני לא חוקר בעצמי את העניין אבל אני לומד מכל העולם.

יעקב אדלר: בריטניה היתה הראשונה שהכניסה את מצלמות המהירות לפני 12 שנה.

יעקב אדלר: תוך 5 שנים חלה ירידה במספר האבסולוטי של ההרוגים ב- 40%.

יעקב אדלר: צרפת הלכה בעקבותיה וכן גם סקנדינביה, אוסטרליה ומדינות נוספות.

יעקב אדלר: אין שום ספק היום בעולם שההורדה של המהירות – זה לא יכול להתבצע על-ידי שוטרים כיוון שניצב בן-חמו לא יכול להציב שוטרים לאורך כל הכבישים בארץ.

יעקב אדלר: זה צריך להיעשות בצורה אלקטרונית שהיא ה-cost effective ביותר.

יעקב אדלר: זאת אומרת, ההשקעה והתמורה היא הרבה יותר גבוהה מאשר להעמיד עוד ניידת ועוד שוטר.

יעקב אדלר: השוטרים שיכולים להתפנות בנושא אכיפת המהירה יכולים להתפנות לתפיסת עבריינים שנוסעים בשוליים, שעושים "זיגזגים" בין המכוניות או שעוברים באור אדום.

אופיר אקוניס: האמירה הזאת נכונה?

אבי בן-חמו: נכון.

אופיר אקוניס: זאת אומרת שבסוף 2010 נשב פה ותדווח לנו שזה מה שאכן קרה?

אבי בן-חמו: אם אדוני יצליח בתקופתו בוועדה להביא לי 450 ניידות, אני מתחייב לכל מה שכתוב.

אופיר אקוניס: אני אשתדל.

אופיר אקוניס: נעלה את זה על סדר-היום.

אופיר אקוניס: אני אגיד לך מה מטריד אותי.

אופיר אקוניס: יש פה החלטת ממשלה שלא בוטלה והיא אמורה להיות מיושמת.

אופיר אקוניס: אם היא תבוטל, אז הממשלה סוברנית להחליט על ביטולה.

אופיר אקוניס: מכיוון שאף ממשלה לא עשתה את זה, אנחנו מחויבים להחלטות הממשלה.

אופיר אקוניס: זה דבר שבהחלט ייבדק.

אופיר אקוניס: אני מבטיח לבדוק את זה כי בעיניי זה דבר בעל משמעות.

אופיר אקוניס: יש החלטה אז צריך לקיים אותה.

אופיר אקוניס: זה דבר שהוא בסדר עדיפויות לאומי.

יעקב אדלר: לגבי מספר המצלמות שיוכנסו.

יעקב אדלר: דובר על-כך שיוכנסו 300 מצלמות.

יעקב אדלר: בבריטניה הוכנסו עשרות אלפי מצלמות לאורך הכבישים.

יעקב אדלר: זאת אומרת, האכיפה צריכה להיות מאסיבית כדי להגיע למאסה הקריטית.

יעקב אדלר: אם היא תהיה בקטעים מסוימים - תאמין לי, הנהגים ידעו תוך כמה ימים איפה עומדת המצלמה, הם מאטים לפני המצלמה ומתחילים להאיץ אחרי המצלמה.

יעקב אדלר: הג'י.

יעקב אדלר: פי.

יעקב אדלר: אס נותן את האינפורמציה הזאת בצורה דיגיטאלית.

יעקב אדלר: יש לי ג'י.

יעקב אדלר: פי.

יעקב אדלר: אס ואני יודע איפה עומדות המצלמות היום.

יעקב אדלר: למרות שזה לא מדויק, כל אחד יודע איפה זה עומד.

יעקב אדלר: הנושא השני שאני רוצה לעמוד עליו זה נושא השכרות.

יעקב אדלר: נהיגה בשכרות מהווה גורם תורם לתאונות באחוזים גבוהים ביותר.

יעקב אדלר: בארצות-הברית יש הערכה ש-ב 60% מכלל התאונות הקטלניות הגורם התורם זה שכרות או שתיית אלכוהול.

יעקב אדלר: המצב היה כזה גם בסקנדינביה עד שאכפו את העניין הזה בצורה כל-כך קיצונית שהמספר ירד בצורה משמעותית תוך כמה שנים.

יעקב אדלר: אני יושב בבתי המשפט לעבירות תנועה כיועץ למשטרה בעניין הזה.

יעקב אדלר: לא יתכן שכל עורך דין יקום ויגיד שהוא לא מקבל את המכשיר.

יעקב אדלר: הוא דורש בדיקה מחדש.

יעקב אדלר: הוא הביא מומחה, שאין לו שום קשר לבדיקות המכשירים האלה והוא אומר שהוא בדק ומצא שהמכשירים לא אמינים.

יעקב אדלר: אם זה ימשיך בצורה כזאת, התאונות כתוצאה משכרות ילכו ויעלה בשנים הבאות.

אופיר אקוניס: יובל פרידמן, מנהל אגף תקציבים ברשות הלאומית לבטיחות בדרכים, בבקשה.

יובל פרידמן: אני אתחיל מהנתונים.

יובל פרידמן: תקציב הרשות הלאומית לבטיחות ב-2008 היה 548 מיליון שקל.

יובל פרידמן: ב-2009 הוא יעמוד על 350 מיליון שקל, כלומר, קיצוץ של 200 מיליון שקל אחרי כל ההחזרים.

יובל פרידמן: ב-2010 הוא יירד עוד ל-334 מיליון שקל, כך שמדובר בקיצוץ של 216 מיליון שקל.

יובל פרידמן: מדובר בקיצוץ של כ- 40% מתקציב הרשות.

יובל פרידמן: לא ביטלו את ההחלטה של המצלמות ולא ביטלו את ההחלטה של ניידות, אבל לקחו את הכסף.

יובל פרידמן: אז מה המשמעות של ההחלטה?

יובל פרידמן: צריך להבין, אמנם האוצר נתן לרשות גמישות להעביר מתשתיות לפיתוח אבל זה כמו להגיד: הורדנו לך 40% עכשיו תחליט לבד איך להוריד.

יובל פרידמן: באיזה מקום זה מעט ציני.

יובל פרידמן: אני חושב שצריך לשים את האצבע על הבעיה.

יובל פרידמן: הבעיה היא הקיצוץ העמוק בתקציב הרשות.

יובל פרידמן: בתקציב הזה הרשות אמורה לתגבר פעילות בטיחות, היא לא אמורה להחליף שום גוף אחר, לא את משטרת התנועה ולא את המקומות האחרים.

יובל פרידמן: אנחנו אמורים לתגבר במקומות שהרשות רואה לנכון לתגבר, על פי סדרי העדיפויות שלה.

יובל פרידמן: בנוסף, ברשות הלאומית לבטיחות בדרכים אמנם יש קיצוץ בתקציב אבל במסגרת הסיכומים עם משרד האוצר – עוד פעם, זה סיכום של עניים.

יובל פרידמן: אני לא הולך לעשות ממנו תקציב אידיאלי – יש אמנם קיצוץ מ-100 מיליון שקל ב-2008 לאכיפה משטרתית, שהיא רק חלק ממערך האכיפה.

יובל פרידמן: זה לא כולל שוטרים, משרד התחבורה וכאלה.

יובל פרידמן: מ-100 מיליון שקל ל-65 מיליון שקל, כמו שאמר ניצב בן-חמו, אבל משרד האוצר בשיתוף עם המשרד לביטחון פנים ויחד איתנו הגיעו לסיכום שיש תוספת של 35 מיליון שקל ממקורות המשרד לביטחון פנים.

יובל פרידמן: לרשות הלאומית יש אינטרס שהסיכום הזה יישמר כדי שלפחות רמת האכיפה לא תרד יחסית ל-2008.

יובל פרידמן: גם את זה צריך לזכור.

יובל פרידמן: נתון נוסף.

יובל פרידמן: מהתקציב השוטף של הרשות הלאומית לבטיחות בדרכים ב-2008, 28% הלך לאכיפה משטרתית, כלומר 100 מיליון שקל מתוך 548 מיליון שקל.

יובל פרידמן: ב-2009, אם זה יהיה 65 מיליון שקל, מדובר על 36% מתקציב הרשות לאכיפה משטרתית, שזאת עליה יחסית כי בתקציב שיש לנו יש עליה, אבל תחת תקציב מקוצץ.

יובל פרידמן: לגבי פרויקט א3.

יובל פרידמן: תקציב א3 בהיקף של 60 מצלמות.

יובל פרידמן: מדברים פה על היקף של 100 מצלמות.

יובל פרידמן: מדובר בפרויקט שעולה במשך 11 שנה כ-1.2 מיליארד שקל.

יובל פרידמן: זה ברור לגמרי שהרשות לא יכולה לשאת על גבה סכומים כאלה של תקציבים ב-11.

יובל פרידמן: כאשר מדובר על השלב הראשון של 60 מצלמות, הרשות רואה חשיבות גדולה בפרויקט הזה ולכן מתוך 65 מיליון שקל, כ-25 מיליון שקל בערך הולך לפרויקט א3, זה בערך 40% מתקציב האכיפה.

יובל פרידמן: אני בהחלט חושב שזה מצביע על סדרי עדיפויות ברורים.

יובל פרידמן: אני גם רוצה לומר שבניגוד למשרדי ממשלה אחרים, החישוב של הקיצוץ נעשה גם על בסיס קיצוץ בתקציבים קשיחים, תקציבי שכר, תקציבי העברות למשרדים אחרים, דבר שלהבנתי אין לו אח ורע במשרדים אחרים.

יובל פרידמן: כלומר, היה פה קיצוץ בלי רחמים.

יובל פרידמן: אני מדגיש, מדובר בנושאים שחשובים לנו, אבל אנחנו תחת קיצוץ עמוק מאוד שבו צריך להילחם וצריך לפעול כדי שהקיצוץ הזה יחזור.

פיני קבלו: אני שמח על הדיון.

פיני קבלו: הייתי מבקש לשתף את הרשויות המקומיות בכל הנושא של הצבת המכשירים האלקטרוניים, שהם מאוד יעילים.

פיני קבלו: לדעתי, בחלק מהכבישים שאני נוסע בהם, אלה כבישים פקוקים ואין אפשרות לפתח מהירות.

פיני קבלו: צריך להסתכל על הכבישים הרחוקים יותר, באזורי הפריפריה, ששם באמת יש השתוללות לא קטנה ושם אין מצלמות ואין אכיפה.

פיני קבלו: צריך אולי להקים צוות משותף עם השלטון המקומי כדי לעשות פריסה אחידה.

אופיר אקוניס: התכוונת שמספר המצלמות בפריפריה יהיה יותר קטן?

פיני קבלו: לא.

פיני קבלו: הכוונה שתהיה פריסה של מצלמות באזור הפריפריה כי היום אין שם מצלמות, למעט הכבישים בתוך גוש דן.

פיני קבלו: כביש 4, למשל, רוב הזמן פקוק ויש שם הרבה מצלמות.

פיני קבלו: אנחנו יכולים לשים גם מצלמות דמה, שמשפיעות לא פחות כי אתה אף פעם לא יודע אם המצלמה אמיתית או לא.

פיני קבלו: אני מתייחס לכביש 90, כביש 70, כביש 71.

אבי בן-חמו: בכביש 71 עומדות להיות מצלמות כי יש בו הרבה תאונות.

אבי בן-חמו: בנוסף, בכביש 71 עומדים לשנות את התשתיות.

פיני קבלו: אין ספק שהקיצוץ של הרשות הלאומית לבטיחות בדרכים ישפיע גם על הרשויות המקומיות.

פיני קבלו: הודיעו לנו על קיצוצים משמעותיים בכל הנושא של הדרכה.

פיני קבלו: אנחנו שומעים השכם והערב שהנושא של הנהיגה בארץ תלוי בחינוך ובסופו של דבר אנחנו מקצצים במקומות שבהם מחנכים לנהיגה נכונה.

פיני קבלו: אני נוסע כמעט כל יום בכביש 65.

פיני קבלו: לפני שנה בערך זה היה כביש מאוד פרוע וכל אחד נסע בו איך שהוא רצה.

פיני קבלו: פניתי כמה פעמים במכתבים ובאמת אנחנו רואים שהמשטרה מציבה שם ניידות וגם מצלמות.

פיני קבלו: לאחרונה הכביש הזה הפך להיות כביש של שוק.

פיני קבלו: אנשים מציבים שם דוכנים.

פיני קבלו: רציתי לשאול באחריות מי נמצאים הדוכנים?

פיני קבלו: אם הרשות נותנת אישור לזה, האם המשטרה נותנת יד לאישורים האלה?

פיני קבלו: אנשים נעצרים לקנות בדוכנים האלה ויש עשרות דוכנים כאלה בשני הצדדים.

פיני קבלו: האם אפשר להפחית במספר הדוכנים האלה על מנת להקל על התנועה?

פיני קבלו: אני מקווה שהתאונה שקרתה אתמול לא נגרמה כתוצאה מאחד הדוכנים האלה.

אבי בן-חמו: התאונה שקרתה אתמול לא היתה באזור הזה.

אבי בן-חמו: שני אברכים הלכו על השוליים ורכב עם נהג שנרדם סטה מהנתיב ופגע בהם.

אבי בן-חמו: לגבי כביש 65.

אבי בן-חמו: ב-14.7 ייפתח החלק הצפוני של כביש 6.

אבי בן-חמו: זה ישנה משמעותית את כל עומסי התנועה על כביש 65.

אבי בן-חמו: אגב, הבעיה בכביש 65 היא צומת אום אל-פחם, שתי הפניות שמאלה לעין אברהים ולאום אל פחם.

אבי בן-חמו: בינתיים לא נכנסים שם לעבודה בגלל שרוצים לראות מה תהיינה ההשפעות של הפתיחה של כביש 6 לכיוון ואדי מילק.

אבי בן-חמו: אם תשימו לב, רוב עבודות התשתית מתבצעות על תוצאות של כביש 6: צומת התשבי, כל הכביש של צומת המוביל שכרגע הופכים אותו לדו-מסלולי.

אבי בן-חמו: לגבי הדוכנים.

אבי בן-חמו: אני יכול לרשום דוחות למי שעוצר.

אבי בן-חמו: זה הדבר היחיד שאני יכול לעשות.

אבי בן-חמו: אני לא יכול לתפוס את הרכוש, אני לא יכול לתפוס את הסחורה כי אין לי סמכות.

אבי בן-חמו: אני צריך שיבוא איתי נציג הרשות כדי לתפוס את הירקות והפירות שמוכרים פה.

אבי בן-חמו: אגב, לי יש הערה אישית על זה שהעפתי דוכן כזה בבעיטה.

אבי בן-חמו: אגב, כשעבדתי ברמת גן, לא היה דוכן פרחים אחד כי ברזני נתן לי את הפקחים שלו ואיפה שעמד דוכן, הפרחים נלקחו ונגמר הסיפור.

אבי בן-חמו: מי שמכר בצומת, החרימו לו את הסחורה.

אופיר אקוניס: אפרופו ארטיקים, המוכרים עומדים ממש באמצע הכביש.

אופיר אקוניס: לדוגמה, מה אתה עושה עם המוכרים בצומת גלילות?

אבי בן-חמו: שם זה מטופל כי עירית הרצליה נותנת לנו פקחים ואנחנו תופסים להם את הדברים.

אבי בן-חמו: בואדי עארה הרשות לא מוכנה לתת לי פקחים כדי שאני אתפוס את הסחורה.

אופיר אקוניס: יכול להיות ששם הרשות המקומית והמוכרים מתואמים ביניהם.

אופיר אקוניס: אגב, גם כבישי הגליל המערבי הם כבישים מאוד בעייתיים.

אופיר אקוניס: צריך לומר את האמת, זה גם בגלל סוג האוכלוסייה.

אופיר אקוניס: אגב, הם משלמים את הדוחות?

אופיר אקוניס: כשאני נוסע לאילת במכונית, זאת סכנת נפשות בגלל שיש שם נהיגה פראית של חלק מהתושבים, ואנחנו יודעים גם של מי.

אופיר אקוניס: אם אתה אוכף שם, זה עוזר במשהו?

אופיר אקוניס: פיני בדש אמר לי כך: "הם לא שמים בכלל על השוטרים".

אבי בן-חמו: תגיד לפיני שלא יגיד את זה על שוטרי התנועה.

אופיר אקוניס: הוא לא אמר את זה על שוטרי התנועה.

אופיר אקוניס: להיפך, הוא בא לחזק אתכם.

אבי בן-חמו: הם מפחדים פחד מוות משוטרי התנועה.

אבי בן-חמו: מבחינת סמכויות אכיפה, כל מה שקשור להשבתות ופסילות זה גורם מרתיע מאוד.

אבי בן-חמו: זה שאני לוקח לו את הרכב ל-30 יום זה מרתיע.

אבי בן-חמו: הבעיה היא כמות הניידות שאני יכול לשים שם.

אבי בן-חמו: קחו את כביש דימונה, את כביש באר-שבע.

אבי בן-חמו: אגב, לכל השלוחה הזאת יש 4 ניידות.

אבי בן-חמו: תסבירו לי איפה אני שם אותן.

אופיר אקוניס: אני מבין שיש לכם מערך מתנדבים?

אופיר אקוניס: אולי אפשר להגביר אותו או להשתמש בהם כסמויים.

אבי בן-חמו: מה שמציל אותנו זה המערך של 10,000 מתנדבים.

אבי בן-חמו: אגב, אצלנו באים למשמרת של 8 שעות.

אבי בן-חמו: גם בתוך הישובים, בישובים הכפריים וגם בתחומים הבינעירוניים החבר'ה האלה באים ונותנים שעות על גבי שעות.

עמיר פרץ: האמת היא, שהנהגים מעדיפים להיתפס על ידי שוטרים ולא על ידי מתנדבים.

אופיר אקוניס: אני מסכים עם חבר הכנסת פרץ.

אבי בן-חמו: אגב, עשינו מחקר שממנו עלה שהם פחות סלחניים מאשר השוטרים.

אבי בן-חמו: אגב, הם מצילים אותנו, שלא תהיה אי הבנה.

אופיר אקוניס: יש להם סמכויות מלאות?

אבי בן-חמו: ברגע שהם לובשים מדים, בזמן המשמרת, יש להם סמכות כמו שלי.

לאה ורון: הם עוברים קורס במשטרה.

אופיר אקוניס: הם נוסעים גם ברכבים הסמויים?

אבי בן-חמו: גם ברכבים סמויים.

אבי בן-חמו: שוב, זה נושא רחב.

אופיר אקוניס: אבל אם אין לך רכבים - - -

אבי בן-חמו: אגב, זאת אחת הבעיה שלנו, לספוג את כל הרצונות של המתנדבים.

אבי בן-חמו: אם תיפגש איתם הם יגידו לך - - -

אופיר אקוניס: אור ירוק, אולי אתם יכולים להגדיל את התקציב של רכישת הניידות כי אני רואה שהמדינה במצב קשה.

גבי ברוש: אנחנו עם זרועות פתוחות עד כמה שאנחנו יכולים.

אופיר אקוניס: גם אצלכם יש קיצוצים?

גבי ברוש: גם.

עמיר פרץ: הבעיה זה רכישת הניידות?

עמיר פרץ: הבעיה היא ההפעלה שלהן, הדלק, ההוצאות.

אופיר אקוניס: אתה נכנסת בסוף הדיון המרתק על כך שממשלת שרון החליטה ביולי 2005 על 450 ניידות.

אופיר אקוניס: ניצב בן-חמו אמר שכעת יש 120 ניידות והמספר יכול עוד לרדת.

עמיר פרץ: אחת הבעיות הקשות במדינת ישראל זאת התפיסה של רכישת דבר מבלי לחשוב כיצד מפעילים אותו וכיצד מחזיקים אותו.

עמיר פרץ: כל בית חולים מגייס תורם ובונה איזו מעבדה ואחר-כך אין אחיות, אין פועלות ניקיון וכדומה.

עמיר פרץ: זאת אחת הבעיות הקשות ביותר.

עמיר פרץ: אתה יכול להשיג תרומה לבניית אולם כדורסל יפה בישוב כלשהו ואחרי שנתיים אתה בא והוא נראה במצב לא טוב.

עמיר פרץ: הבעיה המרכזית שלנו זה באמת לשנות את הגישה ולהבין שהעניין של ההפעלה השוטפת והצרכים הנדרשים בשביל הפעלה שוטפת הם הרבה יותר חשובים והרבה יותר קריטיים.

עמיר פרץ: אני חושב שלגייס תרומות כדי לקנות ניידות, זאת משימה הרבה יותר פשוטה.

עמיר פרץ: צריך אולי לקיים דיון מה היכולת וכמה כסף מכל האכיפה – אני לא אומר שזה לא מוצדק, כי זה עניין עקרוני.

עמיר פרץ: לו אין הכנסות מהקנסות ואין לו מוטיבציה.

עמיר פרץ: לא יתנו לו 10% מהקנסות.

עמיר פרץ: אני חושב שזה דבר עקרוני ואני לא בטוח שכדאי לגעת בו.

עמיר פרץ: יכולה להיות גם מוטיבציה שלילית.

אופיר אקוניס: ניצב בן-חמו הבהיר את הנקודה בתחילת דבריו בצורה ברורה.

אופיר אקוניס: הייתי שמח להחיל את זה על הפקחים בעיר שלי תל-אביב, שהמכסה שלהם היא בלתי מוגבלת והם פשוט נותנים קנסות כדי לקבל פרמיות.

מנחם אליעזר מוזס: נדמה לי שאדוני הוא יושב ראש השדולה למען תל-אביב, לא?

אופיר אקוניס: כן.

אופיר אקוניס: אני בהחלט מתכוון לקיים דיון בעניין הזה.

אופיר אקוניס: ככל שאני מעמיק בדברים, הבעיות מתרבות.

אופיר אקוניס: חבר הכנסת מוזס, בבקשה.

מנחם אליעזר מוזס: קודם אני רוצה לומר כמה מילים טובות על משטרת התנועה הארצית בקשר לל"ג בעומר במירון.

מנחם אליעזר מוזס: כדי לסבר את האוזן, בשנה שעברה עמדו אלפי מכוניות שנתקעו 6-7 שעות עם נשים וטף.

מנחם אליעזר מוזס: אנשים הלכו רגלית עשרות קילומטרים כדי להגיע למירון.

מנחם אליעזר מוזס: השנה הוסקו המסקנות ומשטרת התנועה – היה שם ראובן אדרי תחת פיקודך וניהלתם את העניין ביד רמה.

מנחם אליעזר מוזס: באמת לא ויתרתם, לא ויתרתם בנושא הרישיונות שהיו הולכים ככה באלפים.

מנחם אליעזר מוזס: אני ממש מאוד מעריך את עבודתכם שם.

מנחם אליעזר מוזס: עשיתם עבודה נאמנה.

מנחם אליעזר מוזס: ב-24 שעות הצליחו לשנע קרוב לחצי מיליון איש, 4,000 אוטובוסים ועוד רכבים פרטיים.

מנחם אליעזר מוזס: אמנם גם המחלקה למקומות קדושים, הועדה הארצי ומשרד התיירות פעלו בנושא אבל למשטרת התנועה היה חלק ארי בדבר הזה.

מנחם אליעזר מוזס: מגיעה מילה טובה על שכר עבודה טובה שעשיתם.

אבי בן-חמו: אני אעביר את זה לשוטרים שעשו את זה.

מנחם אליעזר מוזס: רציתי לדעת מי האחראי על העבודות הליליות בכביש ירושלים-תל-אביב.

מנחם אליעזר מוזס: נתקעתי השבוע בכביש ירושלים-בית שמש.

מנחם אליעזר מוזס: התחילו שם את העבודות בשעה 22:00, שזה זמן שהתנועה עדיין זורמת.

מנחם אליעזר מוזס: תוקעים אותך לשעה בכביש.

מנחם אליעזר מוזס: במיוחד בתקופת החתונות אנשים חוזרים בתחבורה ובאמצע הלילה הם תקועים שם שעות.

מנחם אליעזר מוזס: למה לא להתחיל אחרי השעה 12:00.

מנחם אליעזר מוזס: התעניינתי ובברוקלין ניו יורק לא מתחילים לפני השעה 24:00.

מנחם אליעזר מוזס: עד שעה 24:00 יש חיי יום ולא רק חיי לילה.

אופיר אקוניס: לא, במנהטן יש חיי לילה כל הזמן.

מנחם אליעזר מוזס: אני מדבר על-כך שאנשים חוזרים מחתונות ותוקעים אותך שעה, שעה וחצי.

מנחם אליעזר מוזס: גם אני, שיש לי חסינות, אני לא יכול להסתדר.

מנחם אליעזר מוזס: אם אני יורד לצד ימין - - -

אופיר אקוניס: שיהיה ברור שאין לנו חסינות על תעבורה.

מנחם אליעזר מוזס: כשהגעתי לאחד המחסומים במירון, הצגתי את התעודה של חבר כנסת.

מנחם אליעזר מוזס: עומד שם מומחה ואמר שהכנסת ה-18 כבר הסתיימה מזמן.

מנחם אליעזר מוזס: הוא אמר לחבר שלו שאני מציג מצג שווא ושאעמוד בצד.

אבי בן-חמו: עמדתי ליד ראובן כשדיברת איתו.

אבי בן-חמו: אני אגיד לך את האמת, זה היה מתוכנן.

אופיר אקוניס: ניצב בן-חמו אני רוצה לשאול אותך לגבי בדיקת האפקטיביות.

אופיר אקוניס: האם נוכל להתכנס כאן

אופיר אקוניס: בעוד שנה או משהו כזה ולבדוק בדיקת אפקטיביות של המצלמות הללו?

אופיר אקוניס: חשוב לשמוע האם היתה הצדקה לפרויקט הזה.

אופיר אקוניס: אני רוצה לשאול גם את האוצר האם יש הערכה לגבי כמה כסף זה הולך להכניס לקופת המדינה?

יאיר אידר: אין לנו.

אבי בן-חמו: כל הפרויקט הזה מלווה במחקר, גם לפני וגם אחרי.

אבי בן-חמו: פרופסור שנער מהרשות הלאומית לבטיחות בדרכים מוביל את המחקר.

אבי בן-חמו: בימים אלה אנחנו נכנסים למחקר לגבי הצירים שבהם הולכים להציב מצלמות, כדי לבדוק מה ממוצע המהירות כרגע ומה כמות התאונות.

אבי בן-חמו: כל הפרויקט הזה מלווה עם מחקר מסודר כך שאני מעריך שבסוף 2010 יהיו תוצאות ראשוניות של המחקר.

אבי בן-חמו: אחד הנדבכים של הפרויקט זה המחקר.

אופיר אקוניס: הצבת המצלמות במקומות מסוימים תהיה בעקבות המחקר המקדים?

אבי בן-חמו: לא.

אבי בן-חמו: אנחנו קובעים את מיקום המצלמות בצירים מרובי תאונות הדרכים כי אנחנו רוצים להשפיע.

אבי בן-חמו: המחקר בודק מצב לפני, בודק מצב אחרי ועושה השוואה.

אבי בן-חמו: אנחנו מלווים את המחקר הזה.

אבי בן-חמו: חבר הכנסת מוזס, לגבי העבודות בכביש.

אבי בן-חמו: יש כרגע היקפים אדירים של עבודות תשתית.

אבי בן-חמו: מצד אחד, עם ישראל בוכה שאין תשתיות.

אבי בן-חמו: יש לנו מלחמה לא קטנה וצריך למצוא את האיזון הנכון בין טובת הציבור לבין לאפשר לעבודות להתקיים.

אבי בן-חמו: היום, למשל, באו אלי מנתיבי איילון כי הם רוצים לסגור את הכניסה מכביש 4 למחלף חולון ל-60 יום.

אבי בן-חמו: יש לזה משמעות.

אופיר אקוניס: זה מחלף חולון, שגילו אחרי זה שהרכבת צריכה לעבור בו?

אבי בן-חמו: לא.

אבי בן-חמו: אתה מתלבט, או לסגור את הכביש ל-60 יום או שהעבודות יימשכו במשך חצי שנה לילות רצופים.

אבי בן-חמו: אם אני אתחיל ב-12 בלילה, אז בשעה 5 הוא כבר צריך להתקפל משם כי כבר מתחילה תנועה.

אבי בן-חמו: לכן אנחנו מנסים למצוא את האיזון הנכון.

אבי בן-חמו: אגב, ישנם מצבים שאנחנו מתחילים לעבוד ביום חמישי ב-22:00 עד יום שישי ב-12:00 בצהריים כי ביום שישי יש פחות תנועה.

אבי בן-חמו: למשל, מחלף גלילות.

אבי בן-חמו: כדי לגמור את הפתיחה של המחלף לא יספיקו 8 שעות.

אבי בן-חמו: כשמציגים קורות לגשר 8 שעות לא מספיקות.

אבי בן-חמו: אנחנו מנסים למצוא את האיזון בין הדברים.

אופיר אקוניס: אם אינני טועה, בעיתונות הכתובה יש הודעות של מע"צ.

אבי בן-חמו: מחייבים הודעות לציבור בתקשורת ומחייבים שילוט.

אבי בן-חמו: צריך להודות שהיום מע"צ עובד בהיקפים אדירים.

אופיר אקוניס: חבר הכנסת מוזס, אנחנו בעד פיתוח מאסיבי של תשתיות.

אבי בן-חמו: חלק מההצלחה במירון היתה בגלל המנהרה.

אבי בן-חמו: אדוני, מאוד חשוב לי שהוועדה תהיה מעורבת בנושא של אותה החלטת ממשלה.

אבי בן-חמו: אני לא מצפה שבשנה הבאה יהיו לי 450 ניידות אבל צריך לבחון גם את החלוקה של התקציבים.

מנחם אליעזר מוזס: בואו נכניס את זה לחוק ההסדרים.

אופיר אקוניס: אני רוצה להודות לראש אגף התנועה ניצב בן-חמו.

אופיר אקוניס: אני מקווה ומאמין שהצבת המצלמות האלקטרוניות יביאו לירידה בתאונות הדרכים.

אופיר אקוניס: אני מקווה מאוד שהדבר הזה לא יוצב כדי להשית קנסות על הציבור אלא באמת כדי להוריד את מספר התאונות.

אופיר אקוניס: זה דבר חשוב.

אופיר אקוניס: אני מקווה שתבוא לכאן ותיתן לנו סקירה לגבי המסקנות של המחקר לגבי הצבת המצלמות האלקטרוניות.

אופיר אקוניס: אני רוצה להודות לאורחים ולחברי הוועדה.

אופיר אקוניס: אגב, אנחנו נתאם ביקור של הוועדה במתנ"א ואני מזמין את כולם להגיע.